Crainicul stadionului Roda JC Kerkrade a comis o enormă gafă vineri seară, anunţând din greşeală promovarea clubului în prima divizie olandeză de fotbal şi determinând invadarea terenului de către suporterii euforici înainte de a fi treziţi la realitate, informează AFP.
Aflată pe locul secund în clasament, Roda a mizat pe accederea în Eredivisie după victoria în faţa lui Cambuur, vineri, cu scorul de 2-0, întrucât în acelaşi timp Groningen, a treia clasată, era condusă cu 1-0 de Telstar.
La finalul partidei, crainicul lui Roda a anunţat promovarea clubului, ceea ce a determinat suporterii să explodeze de bucurie.
Dar Groningen a egalat în min. 95 al jocului, terminat la egalitate, 1-1. Crainicul, prost informat, a anunţat apoi că Groningen a fost învinsă în cele din urmă cu 2-1, determinând invadarea terenului de către spectatori.
"Trebuia să verific mai bine, dar conexiunea la internet este foarte slabă aici. Sunt om", s-a justificat crainicul.
În consecinţă, Roda va trebui să mai aştepte bucuria promovării. În clasament, ea o devansează pe Groningen cu trei puncte (dar cu un golaveraj inferior) înainte de ultima etapă. Ultima etapă programează deplasarea lui Roda la Groningen.
Prima clasată, Willem II Tilburg, şi-a asigurat calificarea în eşalonul de elită.